La presidenta del Congrés rep a la Banda Primitiva pels seus 200 anys d'història
01 de març de 2019

La presidenta del Congrés, Ana Pastor, va rebre ahir al president de la Banda Primitiva de Llíria, José Luis Pérez, i a altres membres de la Junta Directiva, en una recepció oficial en el Congrés dels Diputats, amb motiu de la commemoració del bicentenari de la societat musical edetana.

El regidor de Música, Pedro Vicente, va acompanyar als membres del Clarín en esta visita i va entregar a la presidenta una col·lecció de documents gràfics, sonors i audiovisuals, com a mostra del ric patrimoni musical, cultural i històric de la capital del Camp de Túria.

Segons l'edil edetà, esta visita “suposa un reconeixement a la Banda Primitiva per la seua contribució en la difusió de la cultura i la música valencianes. El treball i el prestigi de les nostres societats musicals han permés que Llíria siga un referent en l'àmbit musical de tot el país, que li ha valgut el títol de Ciutat de la Música”.

Per seua banda, la presidenta del Congrés va mostrar el seu suport a la Banda Primitiva de Llíria amb una carta d'adhesió per a la concessió de la Medalla d'Or al Mèrit de les Belles Arts, que atorga el Ministeri d'Educació, Cultura i Esport.